Bolsjoj-teatret
Store norske leksikon,Kunst og estetikk,Dans,Danseinstitusjoner
Bolsjoj-teatret er en opera- og ballettinstitusjon i Moskva som ble åpnet som Petrovskij-teatret i 1776. Den nåværende bygningen åpnet i 1825 og ble ombygd etter brann i 1853. I 2005 ble en filial av Bolsjoj-teatret bygget ved siden av og denne nye scenen fungerte som hovedscene i årene mellom 2005 og 2011 mens hovedbygningen gjennomgikk en stor restaurering og oppgradering. Teateret har nå tre scener hvorav den største har en sceneåpning på 26 meter og plass til 2000 tilskuere. Teatret har, i konkurranse med Mariinskij-teatret i St. Petersburg, et av Russlands og verdens ledende ballettensembler.
Bolsjoj-balletten vokste opprinnelig frem av danseundervisningen for barna på vaisenhuset (grunnlagt i 1783) i Moskva; i dag er den kjent for dansernes virtuose, klassiske teknikk. Ensemblet har cirka 250 dansere, og turnerer verden over. Fra 2016 er Makhar Vaziev kunstnerisk leder for balletten. Ordet bolsjoj betyr stor på russisk og St. Petersburg hadde også sitt Bolsjoj-teater som huset den keiserlige ballett fra 1783 til 1860. Den ble deretter overflyttet til Mariinskij-teatret.Totalt har dagens Bolsjoj-teater nærmere 2500 mennesker i arbeid, hvorav 900 i det kunstneriske ensemblet som sangere, dansere, musikere, pantomimikere og korister. Les mer i Store norske leksikon ballett dans